《赠王光禄使事江左》
明代·吴维岳

帝城文物净新秋，建业清华惬昼游。
供奉暂辞分禁路，登临先上阅江楼。
天长鸿雁催乡信，寒浅蒹葭缓客舟。
何地望京横奏牍，东南处处苦征求。

作者简介：（1514—1569）浙江孝丰人，字峻伯，号霁寰。嘉靖十七年进士。授江阴知县，入为刑部主事。历官至右佥都御史，巡抚贵州。在郎署时，有诗名。后王世贞以其与俞允文、卢楠、李先芳、欧大任为“广五子”。有《天目山斋稿》。